《次资道韵》
宋代·刘跂

今我不乐何所为，调笑盍各言其好。不愿击水南溟飞，但爱乘其北窗傲。

大夫声名过单父，即日去受东朝诰。固知为偶我非齐，莫忘相从君与操。

骏辩瑰章殆希有，玉堂金马应须到。功成却记鸡黍期，同著青鞋映黄帽。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。